PLINARA ISTOČNE SLAVONIJE d.o.o., Vinkovci, Ohridska 17, OIB: 16423775522 koju zastupa direktor Mario Naglić, dipl.iur. ( u daljnjem tekstu: OPERATOR DISTRIBUCIJSKOG SUSTAVA ili ODS)

i

Korisnik sustava, adresa Korisnika sustava, OIB, ime i prezime, funkcija osobe koja zastupa Korisnika sustava (u daljnjem tekstu: Korisnik distribucijskog sustava ili Korisnik sustava) zaključuju slijedeći

**UGOVOR O DISTRIBUCIJI PLINA**

BROJ UGOVORA

**I PREDMET UGOVORA**

Članak 1.

Ovim Ugovorom uređuje se pružanje usluge distribucije plina, uključivo pomoćne usluge i financijske obveze, sukladno Mrežnim pravilima plinskog distribucijskog sustava (u nastavku teksta: Mrežna pravila).

Članak 2.

Sklapanjem ugovora o distribuciji plina ugovorne strane se obvezuju da tijekom važenja ugovora u cijelosti prihvaćaju odredbe zakona i podzakonskih akata kojima se uređuje energetski sektor, regulacija energetskih djelatnosti i tržište plina, kao i propisa donesenih na temelju tih zakona.

Članak 3.

Popis obračunskih mjernih mjesta krajnjih kupaca na koje se odnosi ovaj Ugovor o distribuciji plina vodi se u registru obračunskih mjernih mjesta.

**II PRAVA I OBVEZE ODS-a i Korisnika sustava**

Članak 4.

ODS je dužan obavljati uslugu pouzdano i kvalitetno u skladu s mjerodavnim propisima, propisanim standardima, pravilima struke i dobrim poslovnim običajima.

ODS ne odgovara za odstupanje od pouzdanog i kvalitetnog ispunjenja obveze distribucije plina u slučaju nastanka okolnosti na koje nije mogao utjecati. ODS ne odgovara za štetu nastalu Korisniku sustava i trećim osobama u slučaju ulaska plina nestandardne kvalitete u distribucijski sustav.

Članak 5.

Korisnik sustava dužan je postupati u skladu s mjerodavnim propisima, propisanim standardima, pravilima struke i dobrim poslovnim običajima.

Korisnik sustava se obvezuje plaćati ODS-u naknadu za standardnu uslugu distribucije plina, odnosno naknadu za korištenje distribucijskog sustava i fiksnu mjesečnu naknadu koju naplaćuje od krajnjeg kupca i naknadu za izvršene nestandardne usluge.

Korisnik sustava dužan je podmiriti troškove sudskog postupka protiv krajnjeg kupca ukoliko je potrebno pokrenuti takav postupak jer ODS nije uspio na miran način obustaviti isporuku plina krajnjem kupcu temeljem zahtjeva Korisnika sustava.

Korisnik sustava je dužan osigurati kvalitetu opskrbe plinom sukladno važećim Općim uvjetima opskrbe plinom. Korisnik sustava je dužan osigurati dovoljne količine plina i podudarnost količine plina koju njegovi krajnji kupci preuzmu iz distribucijskog sustava s količinom plina koju je predao u distribucijski sustav, u suprotnom ODS-u odgovara za eventualnu štetu.

**III UVJETI OGRANIČENJA I PREKID ISPORUKE PRIRODNOG PLINA**

Članak 6.

ODS ima pravo ograničiti ili prekinuti ugovorenu distribuciju plina u skladu s važećim odredbama Zakona o tržištu plina i Mrežnim pravilima.

Članak 7.

ODS u slučaju prekida ili ograničenja isporuke plina uslijed planiranih radova dužan je obavijestiti Korisnika sustava najmanje 10 dana prije uz obvezu potvrde 24 sata prije ograničenja ili prekida isporuke plina.

**IV OČITANJE I DOSTAVA IZMJERENIH PODATAKA**

Članak 8.

ODS obavlja očitanje i obračun isporučenih količina plina sukladno zakonima i podzakonskim propisima kojima se uređuje energetski sektor, regulacija energetskih djelatnosti i tržište plina. ODS dužan je dostaviti Korisniku sustava podatke o očitanim i korigiranim vrijednostima sa svih mjernih mjesta u propisanim rokovima. ODS će obračunati naknadu za korištenje distribucijskog sustava na temelju očitanih, odnosno procijenjenih distribuiranih količina plina za sva obračunska mjerna mjesta krajnjih kupaca Korisnika sustava koji su na distributivnom području ODS-a.

Članak 9.

Kada mjerna oprema obračunskog mjernog mjesta ima značajke koje omogućuju daljinsko očitanje kao redoviti postupak očitanja, u slučaju nemogućnosti daljinskog očitanja ugovorne strane su suglasne da se mjerni podaci prikupe neposrednim očitanjem u istom roku. Na poseban zahtjev Korisnika sustava za dodatnim rokovima očitanja, ODS će očitati brojila i obračunati uslugu očitanja podnositelju zahtjeva kao nestandardnu uslugu u skladu s važećim cjenikom objavljenom na službenim web stranicama ODSa [www.pis.com.hr](http://www.pis.com.hr).

**V OBRAČUN I PLAĆANJE NAKNADE ZA KORIŠTENJE DISTRIBUCIJSKOG SUSTAVA**

Članak 10.

Ugovorne strane su suglasne da je Korisnik sustava dužan plaćati naknadu za korištenje distribucijskog sustava i fiksnu mjesečnu naknadu primjenom važećih tarifnih stavki, sukladno Metodologiji utvrđivanja iznosa tarifnih stavki za distribuciju plina i Odluci Hrvatske energetske regulatorne agencije o iznosu tarifnih stavki za distribuciju plina te prema uvjetima određenim ovim Ugovorom.

Članak 11.

Obračun naknade za korištenje distribucijskog sustava provodi se na temelju očitanih količina za svakog krajnjeg kupca Korisnika sustava. ODS je dužan dostaviti Korisniku sustava račun za iznos naknade za korištenje distribucijskog sustava, iz kojeg su prepoznatljivi pojedinačno svi elementi obračuna najkasnije do 15. dana u tekućem mjesecu za prethodni mjesec.

Članak 12.

Korisnik sustava je obavezan platiti račun za svako obračunsko razdoblje u roku od 15 dana od dana nastanka obveze plaćanja. U slučaju da Korisnik sustava ne plati dospjelu obvezu, ODS će obračunati zakonsku zateznu kamatu za dane kašnjenja koji teku od prvog slijedećeg dana po dospijeću obveze plaćanja računa do uključivo dana plaćanja računa.

Članak 13.

Korisnik sustava se obvezuje ODS-u, pri sklapanju ovog Ugovora kao instrument osiguranja plaćanja dostaviti običnu zadužnicu na iznos od ZADUŽNICA ovjerenu i solemniziranu kod javnog bilježnika, sukladno Ovršnom zakonu.

Za aktivirana (iskorištena) osiguranja plaćanja, Korisnik sustava se obvezuje u roku od 5 dana nakon što je ODS iskoristio sredstva osiguranja plaćanja uručiti ODS-u nova sredstva osiguranja plaćanja istovjetna iskorištenom sredstvu.

Ukoliko Korisnik sustava navedeno ne učini, ODS može, kao krajnju mjeru primijeniti obustavu isporuke plina i/ili raskinuti ovaj Ugovor.

U slučaju promjene podataka iz čl.3. ovog Ugovora, a temeljem kojih se mijenja procijenjena naknada za korištenje distribucijskog sustava za ugovoreno razdoblje Korisnik sustava je obavezan dostaviti dodatnu običnu zadužnicu potvrđenu kod javnog bilježnika, a sukladno Ovršnom zakonu na iznos razlike do 50% procijenjene naknade za korištenje distribucijskog sustava, uvećano za PDV.

Članak 14.

Ukoliko Korisnik sustava nije suglasan sa iznosom računa, može dostaviti pisani prigovor u roku od 15 dana od dana izdavanja računa, a ODS je obavezan odgovoriti pisanim putem na isti u roku od 8 (osam) dana od dana primitka.

**VI VRIJEME I MJESTO ISPORUKE**

Članak 15.

Isporuka plina smatra se obavljenom u trenutku prelaska prirodnog plina preko mjernog uređaja na obračunskom mjernom mjestu. VII MEĐUSOBNA PRAVA I OBVEZE

Članak 16.

Ugovorne strane su suglasne da se ODS oslobađa preuzetih obveza u pogledu isporuke prirodnog plina za vrijeme više sile ili drugih izvanrednih okolnosti na koje nije mogao utjecati. Ugovorne strane se suglasno obvezuju na međusobno obavješćivanje i o izvanrednom prekidu korištenja distribucijskog sustava odnosno opskrbi prirodnim plinom kao i događajima u distribucijskom sustavu koji su uzrok nemogućnosti korištenja distribucijskog sustava, a sukladno odredbama zakonskih propisa. Ugovorne strane su suglasne da ODS može tek u posebnim okolnostima, koje su takvima određene Općim uvjetima, Mrežnim pravilima i ostalim važećim propisima privremeno ograničiti ili prekinuti isporuku prirodnog plina. ODS je dužan o razlozima prekida isporuke prirodnog plina izvijestiti Korisnika sustava u razumnom roku.

Članak 17.

Sukladno odredbama ovog Ugovora, poslovni i mjerni podaci kojima raspolaže ODS smatraju se poslovnom tajnom te podliježu obvezi osiguranja tajnosti kao i poduzimanja razumnih mjera za zaštitu njihove tajnosti i sigurnosti.

**VIII RASKID I OTKAZ UGOVORA**

Članak 18.

Korisnik sustava ima pravo raskinuti ugovor o distribuciji plina, bez skrivljenog ponašanja ODS-a, putem pisane obavijesti o raskidu upućene drugoj ugovornoj strani preporučenom pošiljkom s povratnicom, ili dostavljene na neki drugi način na koji se može sa sigurnošću utvrditi datum primitka obavijesti.

Korisnik sustava ima pravo raskinuti ugovor o distribuciji plina sklopljen na određeno vrijeme u svako doba temeljem prethodne pisane obavijesti o raskidu, uz otkazni rok od 30 dana računajući od dana kada je ODS zaprimio obavijest o raskidu, i uplate naknade štete ODS-u koja odgovara vrijednosti 100% (sto posto) iznosa procijenjene naknade za korištenje distribucijskog sustava za ugovorenu uslugu distribucije plina od nastupa raskida ugovora o distribuciji plina do isteka ugovorenog razdoblja važenja.

Kod ugovora o distribuciji plina sklopljenog na neodređeno vrijeme, korisnik sustava ima pravo raskinuti ugovor o distribuciji plina u svako doba temeljem prethodne pisane obavijesti o raskidu, uz otkazni rok od 30 dana računajući od dana kada je operator distribucijskog sustava zaprimio obavijest o raskidu, i uplate naknade štete operatoru distribucijskog sustava.

ODS ima pravo raskinuti ugovor o distribuciji plina ako Korisnik sustava nije platio dvije dospjele mjesečne naknade za korištenje distribucijskog sustava ili bilo koji drugi dospjeli iznos po ugovoru o distribuciji plina, a taj propust nije ispravljen unutar naknadnog roka od 15 (petnaest) dana nakon što je korisnik distribucijskog sustava primio pisanu opomenu radi neplaćanja i o namjeri da se iz tog razloga raskine ugovor o distribuciji plina.

**IX ZAVRŠNE ODREDBE**

Članak 19.

Ugovorne strane dužne su tijekom trajanja ovog Ugovora pravodobno se obavještavati o svim činjenicama i okolnostima koje mogu imati utjecaj na pružanje usluge distribucije plina. Ugovorne strane dužne su razmjenjivati sve potrebne podatke putem format-datoteka propisanih od strane Operatora distribucijskog sustava.

Članak 20.

Izmjena zakona i podzakonskih propisa kojima se uređuje energetski sektor, regulacija energetskih djelatnosti i tržište plina automatski se primjenjuje na ovaj Ugovor, bez potrebe izmjene samog Ugovora. Na sva pitanja koja nisu regulirana ovim Ugovorom primjenjivat će se odgovarajuće odredbe Zakona o obveznim odnosima, Zakona o vlasništvu i drugim stvarnim pravima i svih važećih zakona kojima se uređuje energetski sektor, regulacija energetskih djelatnosti i tržište plina, kao i propisa donesenih na temelju tih zakona.

Članak 21.

Ovaj ugovor se sklapa na razdoblje trajanja ugovora, te se primjenjuje od DATUM.

Članak 22.

U slučaju spora po ovom Ugovoru, ugovorne strane za rješavanje istog ugovaraju nadležnost suda u Osijeku.

Članak 23.

Ovaj Ugovor sastavljen je u dva istovjetna primjerka od kojih svaka strana zadržava po jedan.

U Vinkovcima, dana DATUM.

|  |  |  |
| --- | --- | --- |
| ODS PLINARA ISTOČNE SLAVONIJE d.o.o. za distribuciju i opskrbu plinom  Direktor:  Mario Naglić |  | KORISNIK DISTRIBUCIJSKOG SUSTAVA  POTPISNIK |